ปรับการจัดสวดมนต์ข้ามปีเป็นแบบออนไลน์ทั่วประเทศ  ลดความเสี่ยงการแพร่ระบาดของโรคโควิด-19
นายเกรียงศักดิ์ บุญประสิทธิ์ อธิบดีกรมการศาสนา เปิดเผยว่า จากการประชุมหารือร่วมกับคณะสงฆ์ วัด องค์กรเครือข่ายและหน่วยงานที่เกี่ยวข้อง เกี่ยวกับการดำเนินการจัดกิจกรรม สวดมนต์ข้ามปี เสริมสิริมงคลทั่วไทย ส่งท้ายปีเก่าวิถีใหม่ พุทธศักราช 2564 ต้อนรับศักราชใหม่ 2565 เนื่องด้วยสถานการณ์การแพร่ระบาดของโรคโควิด-19 สายพันธุ์โอมิครอน ที่แพร่กระจายไปอย่างรวดเร็ว การจัดกิจกรรมที่มีการรวมตัวกันของคนจำนวนมาก อาจทำให้เกิดการแพร่เชื้อดังกล่าวได้ เพื่อเป็นการลดความเสี่ยงกรมการศาสนา  จึงเห็นควรที่จะมีการปรับเปลี่ยนรูปแบบของการจัดกิจกรรมเป็นแบบออนไลน์ทั้งหมด โดยประชาชนจะยังสามารถเข้าร่วมสวดมนต์ข้ามปีได้ผ่านทางสื่อและช่องทางออนไลน์ต่างๆ เช่น ในส่วนกลาง กรุงเทพมหานคร ร่วมสวดมนต์ข้ามปีไปพร้อมกับวัดพระเชตุพนวิมลมังคลารามผ่านทาง Facebook วัดพระเชตุพนวิมลมังคลารามและ Facebook กรมการศาสนา ตั้งแต่เวลา 22.30 น เป็นต้นไป หรือร่วมสวดมนต์ข้ามปีไปพร้อมกับวัดอรุณราชวราราม ผ่านการถ่ายทอดสดทางสถานีโทรทัศน์ช่อง 7 HD  ในเวลา 23.30 น.- 00.15 น. หรือรับชมออนไลน์ผ่านทาง Facebook กรมการศาสนา และยังสามารถร่วมรับชมพิธีตักบาตรรับอรุณวันใหม่ ต้อนรับศักราช 2565 ผ่านทาง Facebook Live กรมการศาสนาส่วนภูมิภาค ร่วมสวดมนต์ข้ามปี ณ วัดพระธาตุดอยตุง จังหวัดเชียงราย, วัดโพธิสมภรณ์ จังหวัดอุดรธานี, วัดเขาสุวรรณประดิษฐ์ จังหวัดสุราษฎร์ธานี และวัดที่จัดสวดมนต์ข้ามปีทั่วประเทศ นอกจากนี้องค์การศาสนาต่างๆ ได้มีการปรับรูปแบบกิจกรรมตามบริบทของพื้นที่ ประกอบพิธีในรูปแบบออนไลน์ ตลอดจนเปิดศาสนสถานให้ประชาชนสักการะ เพื่อเสริมสิริมงคลต้อนรับศักราชใหม่ โดยดำเนินการตามมาตรการของกระทรวงสาธารณสุขอย่างเคร่งครัด